Line Barfod (EL), 2003-11-07:
Enhedslisten har den klare opfattelse, at børn er selvstændige mennesker med egne rettigheder.
Børn er ikke forældrenes ejendom, men selvstændige mennesker, som vi skal tage bedst mulig vare på og give de bedste muligheder for at klare sig i samfundet.
Vi synes, det er et sympatisk forslag, SF er kommet med.
Det er et lille skridt i den rigtige retning, men vi ville gerne have, at det gik endnu længere.
Vi vil gerne have, at det bliver sikret, at alle børn i Danmark får nogle gode muligheder for at få voksne til at hjælpe, når de har behov for det.
Vi vil gerne have, at hvis børnene ringer og måske er utrygge ved at gå hjem, ved at gå tilbage til plejefamilien, eller hvad det nu kan være, der er galt, er der nogle voksne, der med det samme kan rykke ud, tage dem i hånden og tage sig af sagen og prøve at hjælpe dem videre.
Børns virkelighed og deres behov er nemlig her og nu.
De kan ikke vente på, at man får nogle papirer igennem systemerne og bruger flere dage på at finde rundt i, hvem det egentlig er, der er den rette myndighed, og hvem det er, der skal tage sig af problemet.
Nej, de har behov for, at nogle gør noget her og nu, især hvis det er nogle af de mest udsatte børn.
De børn, der er bange og forurettede, og hvis tillid til voksne er blevet skuffet gang på gang, får nedsat deres tillid til de voksne hver eneste gang, de afvises, når de ringer eller kontakter nogle for at bede om hjælp.
Vi vil foreslå, at vi under udvalgsarbejdet ser på, hvordan man gør andre steder - ser på nogle af de kommuner og amter, hvor der er noget, der fungerer i Danmark, og på nogle af de rådgivninger, der har været, men også på nogle af de ordninger, som vi har hørt om fra f.eks. England med hjælp til børn, der ringer.
Så kunne vi se på, hvad vi kan lære af det, og hvad vi kunne prøve at bruge i Danmark.
Hvilken myndighed skal de mennesker have, når der f.eks. står, at barnet skal have hjælp til at genoptage sager?
Betyder det, at barnet skal have den praktiske hjælp til at skrive en ansøgning om at få genoptaget en sag?
Eller hvad er det egentlig, der ligger i det?
Det håber vi at vi kan komme længere ned i, så vi måske også kan få en egentlig klageadgang for børn, så de kan klage over de afgørelser, der er truffet, som vedrører deres liv, og som de har behov for at kunne klage over, uanset om deres forældre ønsker at klage eller ej.
Det synes vi er fint, og jeg går ud fra, at spørgsmålet om, hvad pensummet skal indeholde, og hvordan man skal gøre det, kan vi klare under udvalgsarbejdet.
På den måde lærer børn, hvilke grænser de har ret til at sætte, og hvordan de kan sikre sig, at de grænser bliver respekteret.
Vi er selvfølgelig enige i, at det er vigtigt med elevråd og mange andre former for demokrati.
Vi er selvfølgelig også helt enige i, at børn skal høres i samværssager, og vi håber, det snart kan lykkes at skaffe et flertal i Folketinget for, at børn bliver inddraget i sager om samvær, som jo er noget meget afgørende for alt for mange børn i dette land. Men som sagt: Vi støtter forslaget og håber, at vi kan få nogle flere af de ønsker, vi har til at løse nogle af de problemer, der er for børn og unge, ind i forslaget under udvalgsarbejdet.